Publication: Magyar Közlöny
Issue: MK-2006-20 (Year: 2006, Number: 20)
Era: 2004-2010
Section: 243/2003. (XII. 17.) Korm. rendelet a Nemzeti Alaptanterv kiadásáról, bevezetéséről és alkalmazásáról.)
Paragraph Index: 9001

1867. Meg tudja mutatni térképen, illetve azonosítani tudja vaktérképen a következő történelmi helyszínt: O.M.M. Ismeri és helyesen használja a következő fogalmakat: kiegyezés, emigráció, dualista. Képes 15 perces kiselőadás megtartására a témával kapcsolatban. 2006/20/II. szám Tanév végi követelmények 9. évfolyamon Legyenek képesek a tanulók a történelmi múlt rekonstruálására különböző történelmi forrásokból, emlékiratokból, visszaemlékezésekből, naplókból, történelmi személyek levelezéseiből. Váljanak képessé a tanulók diagramok leolvasására, önálló információgyűjtésre az adott témából. Érezzenek belső indíttatást arra, hogy ne csak a tankönyvből, de könyvtárból, szakkönyvekből, múzeumok anyagaiból is informálódjanak. Tudjanak válaszolni a forrás tartalmára vonatkozó kérdésekre. Tudják értelmezni a magyar és az egyetemes történelem fontosabb szöveges forrásait, és megadott szempontok szerint tudjanak a forrás alapján egyszerű következtetéseket megfogalmazni. Legyenek képesek dokumentumokból, megadott szempontok alapján korabeli társadalmi és politikai viszonyokra vonatkozó állításokat megfogalmazni. Legyenek képesek másodlagos és elsődleges források tartalmi összehasonlítására, a megegyezések és eltérések megállapítására. Legyenek képesek tényekre és feltételezésekre példát hozni – megadott szempontok alapján – egyszerűbb forrásokból és ismeretterjesztő szövegekből. Ismerjék fel az egyetemes és a magyar történelem felsorolt eseményeiből azokat, amelyek időbeli közelség vagy valamilyen összefüggés alapján egymáshoz kapcsolhatók. Tudjanak kiválasztani jelentős magyar és egyetemes történelmi személyiségeket, akik egymással kapcsolatban álltak. Ismerjék a témához tartozó fontosabb kézikönyveket. Tudjanak egy történelmi eseménysort, folyamatot történelmi térkép vagy térképvázlat segítségével kérdések alapján vagy önállóan bemutatni. Legyenek képesek a fontosabb történelmi topográfiai neveket a vaktérképen bejelölt pontokhoz vagy területekhez kapcsolni, és alapvető ismereteket gyűjteni. Tudjanak atlasz segítségével egyszerű történelmi térképvázlatot készíteni. Legyenek képesek a fontos történelmi eseményeket sorrendbe állítani, évszámokkal, nevekkel és helyekkel összekapcsolni, megadott segítséggel (pl. térképvázlat, kronológiai tábla, forrás) konkrét eseménysorokat bemutatni. Szembesüljenek a tanulók a szabadság és a felelősség emberi dimenzióival. A francia forradalom, vagy a magyar szabadságharc tanulmányozása során ismerkedjenek meg olyan kiélezett élethelyzetekkel, amelyek rávilágítanak az emberi helytállás jelentőségére, az erkölcsi értékminőségekre. További ismereteket szerezzenek a magyar történelem kiemelkedő alakjairól és eseményeiről. Legyenek képesek pályaképet adni Széchenyi Istvánról, Kossuth Lajosról, Batthyány Lajosról. A francia forradalom eseményeinek megismerése kapcsán legyenek képesek a forradalom értékkonzervatív szemszögből való elemzésére. Tudjanak forradalmi arcképcsarnokot összeállítani. Rendelkezzenek ismeretekkel a határon túli magyarságról, és a zsidóságnak a reformkorban játszott szerepéről. Március 15-e kapcsán legyenek képesek méltóságteljes ünneplésre. Reális történelmi képpel rendelkezzenek az 1848. márciusi forradalomról, értsék meg a forradalomnak és a reformkornak szerves egységét, azt, hogy Magyarországon egyszerre, egy időben két forradalom is lejátszódott, az alkotmányos úton végbement forradalom a liberális nemesség vezetésével, valamint a pesti forradalom a márciusi ifjak mozgalmával. Értékeljék a békés, alkotmányos úton lejátszódó forradalom jelentőségét. A forradalom eseményeinek megismerésével fejlődjön a jogtudatuk, a jogés normakövető magatartásuk, kompromisszumkészségük. Görgey Artúr életútjának és a szabadságharcban betöltött szerepének ismertetésével váljon szilárd meggyőződéssé az előítéletmentes gondolkodás, mint elérendő cél és magatartás. Biztonsággal tájékozódjanak történelmi térben és időben. Fejlődjön a problémamegoldó gondolkodásuk, a kritikai gondolkodásuk, a strukturákban való gondolkodásuk. Váljanak képessé a különböző kultúrák, korok és korszakok több szempontú összehasonlítására. Széleskörű tudásháttérrel rendelkezzenek a politikai, társadalmi forradalmi átalakulások mellett a gazdaságban, a technikában, az életmódban, a tudományban bekövetkezett változásokra. Legyenek képesek egy-egy jelenség változását a történelmi időben több korszakot átfogóan is tanulmányozni. Legyenek képesek egy-egy kiemelkedő történelmi személy életútját bemutatni, közösségformáló, társadalomalakító tevékenységét felismerni. Legyenek képesek a helyi társadalom főbb jellemzőit főbb vonalakban bemutatni. Legyenek képesek kisebb közösségek és a többségi társadalom együttélését és konfliktusait bemutatni (pl. nemzetiségi kérdés a reformkorban és a szabadságharc alatt, a zsidóság a reformkorban). Képesek példát gyűjteni arra, hogy különböző történelmi régiók fejlődése eltérő ütemű lehet. A korszak főbb eszmeáramlatait (liberalizmus, nacionalizmus, konzervativizmus, szocializmus) jellemezni tudják korabeli források felhasználásával. Ismerjék és jellemezni tudjanak fontos állam- és alkotmányjogi fogalmakat (alkotmány, parlament, szavazati jog, képviseleti rendszer, hatalommegosztás). Ismertetni tudják az ipari forradalom teremtette ellentmondásokat. Ismerjék fel személyek, pártok, csoportok szerepét egy-egy történelmi eseményalakulásában. 2006/20/II. szám Tanulási cél, tematikus tananyag, tanulási program, teljesítmény

Source: https://magyarkozlony.hu/hivatalos-lapok/181e01c47f39bd30e518c4a0489cc8bbbeffded6/dokumentumok/9f438c404641f852531e9f174ea6bd1cd948fbb0/letoltes